Diari Oficial de la Generalitat Valenciana


Sumari del DOGV 3377, del 20-11-1998 (1998/9566)

ORDRE de 12 de novembre de 1998, de la Conselleria d'Ocupació, Indústria i Comerç, per la qual es dicten normes per a la concessió de subvencions a professors i professores, i associacions de mares i pares d'alumnes de centres educatius de nivells no universitaris, públics i privats concertats, de la Comunitat Valenciana per a realització de projectes d'educació del consumidor en l'exercici 1999.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3377

Data del DOGV
:   20-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9566


Data del document
:   12-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 12 de novembre de 1998, de la Conselleria d'Ocupació, Indústria i Comerç, per la qual es dicten normes per a la concessió de subvencions a professors i professores, i associacions de mares i pares d'alumnes de centres educatius de nivells no universitaris, públics i privats concertats, de la Comunitat Valenciana per a realització de projectes d'educació del consumidor en l'exercici 1999. [1998/X9566]
  
L'Estatut de Consumidors i Usuaris de la Comunitat Valenciana estableix en els seus articles 17 i 18 el dret a l'educació i formació dels consumidors i assenyala que ?la Generalitat, en l'àmbit de la seua competència, introduirà i fomentarà en els diversos nivells educatius, amb prioritat en l'Educació General Bàsica, l'ensenyament de matèries relacionades amb el consum i l'exercici dels drets dels consumidors?.
  
D'altra banda, la Generalitat Valenciana, en els diferents currículums oficials dels ensenyaments no universitaris de la Comunitat Valenciana, inclou l'educació del consumidor com un dels temes transversals que ha d'estar present en les diferents àrees i matèries.
  
En aquest sentit la Conselleria d'Ocupació, Indústria i Comerç en col·laboració amb la Conselleria de Cultura, Educació i Ciència convoca anualment un Programa d'Educació del Consumidor a l'Escola que ofereix als centres educatius, alumnat i professorat, recursos i materials didàctics perquè puguen desenrotllar activitats d'educació del consumidor. A fi d'ampliar esta línia d'actuació i possibilitar la realització de projectes educatius en matèria de consum, és voluntat d'esta Conselleria donar suport als dits projectes.
  
En virtut d'això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei de Hisenda Pública de la Generalitat Valenciana,
  
ORDENE
  
Capítol I
  
Disposicions generals
  
Article 1. Objecte i àmbit
  
L'objecte de la present ordre és establir el règim de sol·licitud i concessió d'ajudes a professors i professores, i associacions de mares i pares d'alumnes de centres educatius de nivells no universitaris públics, i privats concertats, de la Comunitat Valenciana per a finançar les despeses derivades de la realització de projectes d'educació del consumidor, d'acord amb les consignacions que s'establisquen en la Llei de Pressupostos de la Generalitat Valenciana per a l'exercici 1999.
  
Article 2. Accions susceptibles de suport
  
1. Les subvencions seran destinades a finançar les següents modalitats de projectes:
  
- Projectes la finalitat dels quals siga incorporar l'educació del consumidor al currículum oficial de centre, cicle o curs.
  
- Projectes la finalitat dels quals siga elaborar materials i jocs didàctics que servisquen de recursos per al desenrotllament de l'educació del consumidor.
  
Els projectes podran desenrotllar, sense perjudici d'altres temes, els següents:
  
- La nova moneda europea: l'euro.
  
- L'eco-consum.
  
- La publicitat.
  
- Oci i consum.
  
- Drets del consumidor.
  
2. Les ajudes previstes en la present ordre es destinaran a sufragar parcialment les despeses derivades del desenrotllament del projecte, que es troben incloses en algun dels següents apartats:
  
a) Despeses originades per l'adquisició de material fungible específic per a cada projecte i que no siga l'habitual que utilitza el centre per al seu funcionament normal (paper de transparències, rodets de fotografia, cintes per a vídeo, productes de consum ?alimentaris, de cosmètica, drogueria etc. pintures especials, etc.).
  
b) Despeses originades per les visites que el professorat i alumnat haja de realitzar per a estudiar i investigar sobre els temes de consum que es treballen (visites a centres de producció, a empreses de publicitat i màrqueting, a centres de documentació en matèria de consum, etc.): despeses de transport, pagaments d'entrades si és procedent, etc.
  
c) Despeses generades per l'edició i publicació d'aspectes concrets del projecte o de la seua totalitat (edició de fullets, revistes, còmics, vídeos, etc.): despeses d'impremta, d'empreses reproductores de material audiovisual, etc.
  
3. En cap cas les ajudes podran destinar-se a l'adquisició de material inventariable. Ni podran ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, superen el cost del projecte que es desenrotllarà en el centre.
  
Article 3. Beneficiaris de les ajudes
  
1. Podran ser beneficiaris de les ajudes els professors i les professores i les associacions de mares i pares d'alumnes dels centres educatius públics i privats concertats de la Comunitat Valenciana, que impartisquen els ensenyaments següents:
  
- Educació Infantil.
  
- EGB i Educació Primària.
  
- Educació Secundària Obligatòria, BUP, FP i Ensenyaments de Règim Especial.
  
- Educació Especial.
  
- Educació de les Persones Adultes.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Comerç i Consum, i presentar-se, mitjançant l'imprés normalitzat, en el registre de la Conselleria d'Ocupació, Indústria i Comerç, carrer Colom, núm. 66, 46626 València, o bé per mitjà de qualsevol de les altres formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents:
  
a) Documentació acreditativa i identificadora del sol·licitant i el seu representant legal.
  
b) Programa detallat de l'activitat on es concretarà:
  
- Títol del projecte educatiu i professor o professora responsable.
  
- Descripció del projecte i la seua contextualització al centre educatiu.
  
- Formulació d'objectius del projecte.
  
- Metodologia utilitzada.
  
- Programació i temporalització de les activitats a desenrotllar per l'alumnat.
  
- Descripció, si és procedent, dels recursos i suports utilitzats en l'elaboració de materials i jocs didàctics.
  
- Guia didàctica d'utilització per al professorat.
  
- Criteris d'avaluació a utilitzar en el projecte.
  
a) Certificat de l'informe favorable del Consell Escolar del Centre.
  
b) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Ocupació, Indústria i Comerç i no han experimentat variació.
  
3. El termini per a sol·licitar les subvencions regulades en la present Ordre serà de 30 dies naturals a partir del dia següent al de la seua publicació en el Diari Oficial de la Generalitat Valenciana.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, i s'hi arxivarà sense més tràmit.
  
Article 5. Criteris d'avaluació de les sol·licituds
  
La concessió de subvencions es realitzarà d'acord amb els següents criteris:
  
1. La qualitat i el rigor en l'elaboració de projecte educatiu .
  
2. La interdisciplinarietat que desenrotlla el projecte .
  
3. La incardinació del projecte presentat en el projecte educatiu.
  
4. Nombre d'alumnes als quals s'adreça l'activitat.
  
5. El grau de participació de la comunitat escolar i social del seu entorn.
  
Article 6. Resolució de concessió d'ajudes
  
1. La Direcció General de Comerç i Consum podrà demanar del sol·licitant l'aportació addicional d'altres documents o dades aclaridores que estime necessaris per a resoldre la sol·licitud presentada, especialment en els casos en què així siga procedent, la documentació acreditativa de trobar-se al corrent en les seues obligacions tributàries i davant de la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's al moment de l'atorgament de la subvenció.
  
2. La competència per a la concessió o denegació de les ajudes previstes en la present ordre correspon al conseller d'Ocupació, Indústria i Comerç, a proposta del director general de Comerç i Consum i després de l'informe previ de la comissió qualificadora. La resolució de concessió de l'ajuda, en fixarà expressament la quantia i incorporarà, si és procedent, les condicions i obligacions que afecten el desenrotllament de l'actuació objecte de subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
3. El termini màxim per a tramitar i resoldre els expedients serà de dos mesos comptats des de la publicació de l'ordre per la qual es facen públics les línies de crèdit i l'import global màxim destinat a la concessió de les ajudes previstes en la present disposició.
  
4. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos comptats des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. Correspondrà a la Direcció General de Comerç i Consum, portar a cap la funció de control de les subvencions concedides, i també l'avaluació i el seguiment del present programa.
  
2. El beneficiari estarà obligat a sotmetre's a les actuacions de control financer de la Intervenció General pel que fa a les ajudes concedides.
  
Article 9. Liquidació d'ajudes
  
1. La liquidació de les ajudes s'efectuarà una vegada justificada l'execució del projecte en la seua totalitat, d'acord amb la sol·licitud presentada i en els termes fixats per a la concessió d'ajuda.
  
2. S'estableixen com a normes específiques per a la justificació de les presents subvencions les següents:
  
- El lliurament de justificants haurà de realitzar-se abans de l'1 de novembre de 1999. L'import dels justificants presentats haurà d'abastar la totalitat de la subvenció atorgada.
  
- Les factures hauran de comptar amb totes les dades formals que exigeix per a la seua expedició l'article 3 del Reial Decret 2.402/1985, de 18 de desembre (BOE núm. 312 de 30 de desembre de 1985).
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, i també el compliment dels requisits i les condicions que determinen la concessió de l'ajuda.
  
- Presentar a la Direcció General de Comerç i Consum un exemplar de la memòria del projecte realitzat abans del 10 de juliol de 2000.
  
Article 11. Minoració i resolució de les ajudes concedides
  
1. L'alteració d'alguna de les característiques del projecte aprovat, l'incompliment de les condicions i els terminis establits en la resolució, la no execució parcial del projecte, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
La Conselleria d'Ocupació, Indústria i Comerç es reserva el dret de publicar els projectes subvencionats, durant el temps màxim d'un any comptat des del lliurament de la memòria final de projecte realitzat.
  
Segona
  
Es faculta el director general de Comerç i Consum per a dictar les disposicions i adoptar les mesures que considere oportunes per al desplegament i l'aplicació d'allò que s'ha disposat en la present ordre.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 12 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ